
Festmény kettős megvilágításban

Kulcsszavak: Festmény, kettősportré
Megindokolható-e, releváns festészetnek tekinthető-e, egy első pillantásra klasszikus, szinte dokumentativ részletességgel készült, egész alakos kettősportré napjaink festészetében? Amennyiben igen, mik lehetnek ezek az indokok, mi motiválhat egy festőt arra hogy ilyet fessen? Dolgozatomban ezekre a kérdésekre igyekszem választ adni, barátaim kettősportréján keresztül.
A szöveg írása közben szembesülnöm kellett azzal, mennyire is nehéz összegezni, kifejezni azt az utat, amit az ecsettel a lelki dimenzióban, és a vászon fizikai valójában bejártam abban az 5 hónapban amíg ez a festmény készült. Csak félmegoldásokat adhatok. Az volna ideális, ha egyszerre tudnék erről az egészről érzelmi és festészeti-esztétikai megvilágításban írni. Bár az is lehet az így születő szöveg inkább lenne vers, mint próza.




